 Madaxweyne Muuse Biixi Cabdi oo maanta ka hadlay madal lagu xusayey sanad-guurada 24-aad ee kasoo wareegtay aas-aaska ciidanka qaranka Jamhuuriyadda Somaliland oo ay ku sugnaayeen madaxweyneyaal, iyo ku xigeeno hore oo dalka soo maray iyo hoggaanka axsaabta mucaaridka iyo muxaafidka ee dalku, ayaa sheegay in aanay jirin wax colaad ah oo u dhaxaysa siyaasiyiinta ku legdamaya hoggaaminta qaranku, Xafladda Maantu waxa ay muujinaysaa inay Somaliland tahay qaran Dimuqraaddi ah oo ku socda wada-tashi iyo is-tixgelin, dadka qaarkiina way la yaabaan Dimuqraaddiyadda dhibteeda, waxaana ay u qabaan xisbiyada mucaaridka iyo xukuumadda ama marka la gelayo doorashooyinka Erayada iyo doodaha la is-weydaarsanayo waxa ay u qaataan colaad iyo kala-tag, dad badan baana yidhaahda waxan dalku uma baahnee hallaga daayo, sidaa ma ahee xaqiiqadu waa mucaaraddada, afkaarta kala duwan iyo qaybsanaanta rayiga iyo dooddu waa quruxda iyo dhismaha ay Somaliland ku dhaaftay qayrkeed, Somaliland-na waxa ay aaminsan tahay kala duwanaanshaha rayiga iyo Aaraada la isku khilaafayo, doodda adag iyo saxaafadda madaxa bannaan ee raadinaysa qaladkii aad gashaba ay tahay waxa aynu ku dhaafnay dalalka qayrkeen ee Afrika oo dhan oo maanta la inagu majeernayo innaga oo aan cidina ina ictiraafin, cidina wax ina tarin heerka aynu soo gaadhnay maamul-wanaageenna, Dimuqraaddiyadeena iyo is ogolaanshaheenna, ayuu yidhi madaxweyne Muuse Biixi Cabdi. 